ΠΑΘΟΛΟΓΙΚΗ ΑΝΑΤΟΜΙΚΗ ΤΟΥ ΚΕΝΤΡΙΚΟΥ ΝΕΥΡΙΚΟΥ ΣΥΣΤΗΜΑΤΟΣ

Το κατ’επιλογήν υποχρεωτικό μάθημα «Παθολογική Ανατομική του Κεντρικού Νευρικού Συστήματος» διοργανώνεται από το Α΄ Εργαστήριο Παθολογικής Ανατομικής του Πανεπιστημίου Αθηνών.   Κατά τη διάρκεια των μαθημάτων, οι φοιτητές διδάσκονται τις βασικές αρχές της Παθολογικής Ανατομικής του Νευρικού Συστήματος, η οποία αποτελεί ξεχωριστή ειδικότητα στα περισσότερα κράτη της Ευρώπης και στις Η.Π.Α. όπου διδάσκεται σαν ανεξάρτητο κανονικό μάθημα στα προγράμματα της εκπαίδευσης των Ιατρικών Σχολών. Οι φοιτητές θα διδαχθούν εισαγωγικές γνώσεις στην Παθολογική Ανατομική του Κεντρικού Νευρικού Συστήματος με έμφαση στις κλινικοπαθολογοανατομικές συσχετίσεις, στη διασύνδεση της Νευροπαθολογοανατομίας με τη Μοριακή Παθολογοανατομία και τη Γενετική και στις ερευνητικές προοπτικές στο πεδίο της Νευροπαθολογοανατομίας με διαδύνδεση και στις ψυχικές παθήσεις.

Τα μαθήματα περιλαμβάνουν εισαγωγικές έννοιες λειτουργικής Ανατομίας και Φυσιολογίας του Νευρικού Συστήματος για την εξοικείωση του φοιτητή και τεχνικές και μεθόδους που χρησιμοποιούνται για τη προσέγγιση των νοσημάτων του Νευρικού Συστήματος – Παρουσίαση των βασικών ενοτήτων Νευροπαθολογοανατομικών παθήσεων σε διαδοχικά μαθήματα – Έννοιες Αναπτυξιακής Νευροπαθολογοανατομίας και παρουσίαση των βασικών παθήσεων του αναπτυσσόμενου εγκεφάλου - Αναλυτική παρουσίαση των όγκων του νευρικού συστήματος με στοιχεία μοριακής βιολογίας, πρόβλεψης και θεραπευτικών στρατηγικών - Παρουσίαση νευροεκφυλιστικών νοσημάτων με έμφαση στη ν. Alzheimer και τα νοσήματα Prion – Παρουσίαση αγγειακών παθήσεων του νευρικού συστήματος - Ειδική διάλεξη για τη λειτουργία τράπεζας εγκεφάλων όπου τονίζεται η σημασία των οργανισμών αυτών για την έρευνα, την αναβάθμιση των διαγνωστικών μεθόδων, την υποστήριξη μεθόδων στοχευμένης θεραπείας στα νοσήματα του νευρικού συστήματος και τις ψυχικές παθήσεις. Οι παρουσιάσεις ολοκληρώνονται με εργαστηριακές ασκήσεις παρουσίασης και συμμετοχής των φοιτητών σε εξέταση και ιστοληψίας εγκεφάλου από νεκροτομικό υλικό.

Στο τέλος των μαθημάτων ο φοιτητής θα πρέπει να :

Να γνωρίζει τις βασικές κατηγορίες νευροπαθολογοανατομικών παθήσεων και τις βασικές εκπροσώπους κάθε κατηγορίας

Να κατανοεί τους βασικούς αιτιοπαθογενετικούς μηχανισμούς των παθήσεων αυτών

Να γνωρίζει τις δυνατότητες διαγνωστικής προσέγγισης και αδρά διαγνωστικά παθολογοανατομικά και ιστολογικά χαρακτηριστικά των ανωτέρω παθήσεων

Να είναι εξοικειωμένος με τη βασική κλινική συμπτωματολογία για τις ανωτέρω παθήσεις

Να είναι ενήμερος για τις δυνατότητες πρόβλεψης και θεραπευτικής προσέγγισης

Να αναγνωρίζει τις συχνότερες παθήσεις του εμβρυϊκού και αναπτυσσόμενου κεντρικού νευρικού συστήματος

Να έχει αποκτήσει εισαγωγικές γνώσεις για τις ερευνητικές δυνατότητες και προοπτικές σε διάφορα πεδία της Νευροπαθολογοανατομίας

Να είναι εξοικειωμένος με την παθολογοανατομική δειγματοληψία εγκεφάλου σε νεκροτομικό υλικό